《哭师荔扉 其一》
清代·袁文揆

久闻君言归，眼穿望不至。一朝捷足来，想必由奉使。

未及问无恙，计当在途次。岂知随皖公，潜霍去游戏。

骇极频究诘，魂飞反无泪。翻悔信君归，年余断缄字。

归计既踯躅，何不一言示。恸哭声频吞，停云纷雨坠。

作者简介：（1750—1815）云南保山人，字时亮，号苏亭。乾隆四十二年贡生，官甘肃县丞。著有《食蛤吟》。又与兄袁陶村(名文典)编有《滇诗纪略》。